**Темæ: «Фæрсдзырд»**

**Нысан:** Фæрсдзырдæй цы æрмæг рацыдысты, уый сфæлхат кæнын æмæ ныффидар кæнын.

**Xъомыладон хæс:** Скъоладзаутæм рæзын кæнын уарзондзинад ныййарæг мадмæ, йæ зæронды бонмæ йын аргъ кæнын, тырнын мадæн йæ фыдæбæттæ бафидынмæ.

**Урочы æрмæг:**

Текст "Мад", техникон фæрæзтæ, стендтæ, ахуыргæнæн чингуытæ.

**Урочы цыд**

**l. Axургæнæджы ныхас.**

Сывæллæттæ, нæ урочы темæ у фæрсдзырд. Фæрсдзырдæй цы æрмæг рацыдыстæм, уый сфæлхатын æмæ ныффидар кæнын. Урок у тематикон. Баст у адæймагæн æппæтæй зынаргьдæр чи у, стæй канд адæймагæн нæ, фæлæ аппæт цæрæгойтæн дæр, уый номимæ - мадимæ.

Зарæг " Ныййарæгæй амонд."

Мад... Мады тыххæй зын дзурæн у, йемæ æнус куы фæцæрæй, уæддæр. Уымæн æмæ зæрдæйы арфы æмбæхст хьуыдытæ, сагъæстæ, цин æмæ рыст æппæтæй зæгъын никæй бон бауыдзæн. Уымæн уæвæн дæр нæй.

Мад... Куыд фæлмæн æнцонздзурæн мыртæй арæзт у ацы дзырд.

Мад! Цымæ цавæр рæсугъд, зæрдæмæхъаргæ ныхæстæй ссарæн ис дæ ном!

Ныййарæг мадæн ис æппæтæй фæлмæндæр æмæ рæвдауагдæр къухтæ.

Ныййарæг мадæн ис æппæтæй æнкъараг дæр æмæ къæрцхъусдæр зæрдæ -никуы дзы мынæг кæны уарзондзинад. Æмæ уыл цалфæнды азы цæуæд -кæддæриддæр уæ хъæуы мад, йæ рæвдыд йæ цæстæнгас. Куыд зын вæййы ныййарæгæй фæхицæн!

Мæ уадултыл цæйбæрц цæссыг фæуад

Æнусы бонтæм дзурдзынæн мæхицæн:

Ома ма амæлæд калмæн дæр йæ мад!

(Дз. Музафер)

Никæцы хæзнадонимæ ис абарæн мадæн. Уымæн аргъ нæй. Никуы йын ничи бафыста йæ фыдæбæттæ, уыцы хъæбулæн йæ цæрæнбон бирæ, мады фæллæйттæ бафидынмæ чи тырны.

Мæн уырны, сымах дæр ахæм аккаг хъæбултæ кæй уыдзыстут уæ мадæлтæн. Аргъ сын кæнут, уарзут сæ, ныллæг сын уæ сæрæй кувут! "Ныййарæгæй амонд, цæй диссаг дæ цæ!"

**2. Хæдзармæ уын уыдис:**

а) ссарын æмæ сахуыр кæнын мады тыххæй æмдзæвгæтæ;

б) ныффыссын æмбисæндтæ мады тыххæй;

в) зæгьын, Ирыстоны нывгæнджытæй чи равдыста йæ куыстыты мады сурæт

г) Куыд хуыйнынц уыцы уацмыстæ.

д) Кæй æмдзæвгæтæ систы зарджытæ

е) фæрсдзырды тыххæй рацыд æрмæг сфæлхат кæнын.

Табуафси ( Сывæллæттæ бакастысты æмдзæвгæтæ, æмбисæндтæ, ранымадтой фыссæджыты уацмыстæ, равдыстой мады фæлгонц)...

Фыссæм абоны нымæц æмæ темæ:

Фæрстытæ рацыд æрмæгæй.

1. – Цы хонæм фæрсдзырд?

2. – Хъуыдыйады мидæг цавæр уæнг у?

3. – Сæ нысаниуæгмæ гæсгæ цал къордыл дих кæнынц? Цы вдисынц?

4. – Фæрсдзырдтæ cæ арæзтмæ гæсгæ цавæртæ сты?

5.– цавæр ныхасы хæйттæй арæзт сты?

1. Фæййнæгыл ис текст мады тыххæй.

Сымах хъуамæ текст бакæсат æмæ дзы ссарат фæрсдзырдтæ. Рафыссут сæ уæ тетрæдтæм æмæ зæгъут, сæ нысаниуæгмæ гæсгæ цавæр фæрсдзырдтæ сты.

**Текст**

Мад.... Зæххыл тæккæ уæздандæр æмæ кадджындæр ном. Æрдзæн дæр æхцон у мады сыгъдæг ном хъусын.

Зæгъ изæрæй мады ном, æмæ арвыл стъалытæ тыбар - тыбур сисынц. Мæй та сыл уарзонæй йæ цæст фæхæссы.

Зæгъ боныгон, æмæ зæххон дидинджытæ сæ уæздан сæртæ буц æмæ сæрыстырæй сивазынц хурмæ. Уый та сæ æхцонæй сбуц кæны йæ фæлмæн хъарм тынтæй.

Мад зæгь, æмæ рог уддзæф рæвдаугæ атыхсы бæлæстыл. Сыфтæртæ райдайынц æнахуыр сыбар сыбур. Хæххон сыгьдæг дæттæ сæ цыд фæсындæгдæр кæнынц, мады царддæттæг ном фехъусгæйæ.

О, фырбуцæн ын æрдз уымæй лæггад кæны. Цæрæд бирæ мадæн лæггадгæнæг хъæбул.

(Зæххыл, алæфон, изæрæй, арвыл, уарзонæй, боныгон, буц æмæ сæрыстырæй, фырбуцæй, бирæ)

1. Зæгьут-ма, фæрсдзырдтæ зæххыл æмæ алæфон цавæр ныхасы хæйттæй арæзт цæуынц?
2. 4хъ æмæ 5хъ равзарут синтаксион æгьдауæй

Зæгъ изæрæй мады ном æмæ арвыл стъалытаг тыбар - тыбур сисынц. . Мæй та сыл уарзонæй йæ цæст фæхæссы.

1. Равзарут ма фæрсдзырдтæ уарзонæй æмæ æхцонæй.

- Цал бæрцбарæны ис фæрсдзырдтæн?

Уарзонæй - у фæрсдзырд, арх. х.ф., бындурон бæрц -Цавæр ныхасы хайæ арæзт у?

(Миногон æмæ Ирт х. кæронæй)

Æнцонæй - у фæрсздырд, арг. х . ор. бынд. бæрцы.

(Миногон æмæ Ирт. х кæронæй)

5. 6 хъ-д. Синтаксисон æгъдауай равзарут

Зæгъ боныгон, æмæ зæххон дидинджытæ сæ уаздан сæртæ буц æмæ сæрыстырæй сивазынц хурмæ.

1. Фæрсдзырдтæ уарзонæй æмæ сæрыстырæй дзырды хæйттæм гæсгæ равзарут
2. Фæрсдзырдтæ фырбуцæй æмæ бирæ куыд арæзт сты?

а) миногон æмæ Дæт. х. кæронæй

б) Бирæ - сæрмагонд фæрсдзырд.

8. Фыссæм фæрсдзырдтæ зæххыл, алæфон, боныгон. Сæвæрут сыл цавд.

1. Уæнгон - мырон анализ скæнут номдар Мадæн
2. Мадæн - ма – дæн

М [м] - зыл.æмхъ.

А [а] - тых. Хъæлæс.

Д [д] - зыл. Æмхъæл

Æ [æ] - лæмæгъ хъ

Н [н] – зыл., сон., æмхъ.

1. Лæвæрд фæрсдзырдтæм ссарут сæ антонимтæ Арвыл - зæххыл

Боныгон - æхсæвыгон Сæрыстырæй - сæркъулæй Бирæ — цъус, гыццыл 11 .Фыссут хъуыдыйæдтæ:

1. Макуы ракæс тарæрфыгæй мадмæ

1. Мады хæстæ никуы ничи бафыста.
2. Кæддæриддæр дæ мадæн аргъ кæн
3. Æрæджиау бамбæрстон мæ мады сагьæстæ.
4. Фæлæ мæм мæ мад æнхъæлмæ кæсы.

Хайыгтæ ма, ни, ис, дæр, дæриддæр амонæн номивæг а, фæсæвæрдтæ ардæм, ардыгæй куыд фыссын хъæуы фæрсдзырдтимæ? (æмхæстæй)

* Фæрсдзырдтæ фале, Дæле, уæле, фæсте, куыд фыссын хъæуы (е)
* Фæрсдзырдтæ æрæджиау, дæлиау, уæлиау, фæстиау, куыд фыссын хъæуы? (хайыг - ау-ы разæй фыссæм хъæлæсон **и** )

# Хатдзæгтæ

Уæдæ цы базыдтам фæрсдзырдтæй?

1. Цы хонæм фæрсдзырд?
2. Цал къордыл дих кæнынц?
3. Цавæр ныхасы хæйттæй арæзт сты?
4. Цал бæрцбарæны йын ис?
5. Куыд фыссæм фæрсдзырдтæ?

Дæле, уале, фæсте

На урочы темæ кæй номимæ баст уыд? (мады)

Уæдæ цавæр хæтдзæг скæнæн ис? (мады хъæуы уарзын, аргъ кæнын ын хъæуы, коммæ кæсын æм хъæуы, тырнын хъæуы уымæ, цæмæй йын йæ фыдæбæттæ бафида алчидæр)

## Мадæн мæлæты бон нæй

Мадæн йæ рухс ном - нæ мæсыг

Нæ астæу цæрдзæни фæрнæй

(Тыбылты Сослан)

### Кæронбæттæн

1. Бæрæггæнæнтæ сæвæрын комментаритимæ

***Хæдзармæ куыст* Ныффысын сочинени *"Мадæлон æвзаг"***

***36-æм урок***

|  |  |
| --- | --- |
| **Фæрсдзырдты дих сæ нысаниугмæ гæсгæ** | **Зымæгон цаутæ** |

Райдайы январы

Рухс амæндты аз,

Алкæйы хæдзары

Ног чындз фесты заз.

Цæугæдоны сæрты

Их-хидыл цæуæм.

Ногуард митæй кæрты

Митын лæг кæнæм.

Къæдзæхтæм дæр хъары

Сабиты цъæхахст.

Зæрдæ цинæй зары

Булæмæргъау раст.

*Айларты Чермен*

**Нысантæ**: бацамонын ахуырдзаутæн, куыд дих кæнынц фæрсдзырдтæ сæ нысаниуæгмæ гæсгæ, ахуырдзаутæм диалогон æмæ монологон ныхас рæзын кæнын; ахуырдзауты алыхуызон хъуыдыйæдтæ аразыныл, текст æвзарыныл ахуыр кæнын; ахуырдзаутимæ иумæ Ногбоны æрцыдыл цин кæнын.

**Цæстуынгæ æрмæг**: урочы эпиграф фæйнæгыл фыстæй; таблицæ «Фæрсдзырдты дих»; нывтæ, къамтæ, чингуытæ.

**Урокмæ æмхасæнтæ**: ирон æвзаджы чиныг, ирон-уырыссаг, фæсарæйнаг дзырдты, терминологион æмæ æмбарынгæнæн дзырдуæттæ; техникон фæрæзтæ.

**Дзырдуатон æрмæг**: *æрмæфтау, тала, миты гæлæбу, æхсæвиуат кæнын, дзедзырой кæнын, сфæлындын, схъомыл уæвын, зæрдæхудты цæуын, рæхснæг, аив, æрдуз, сæрддон-сæрддæргъы, зæрдæ бахъарм, авгын тымбылæг, хъеллау кæнын, миты хъæпæн*.

**Методикон мадзæлттæ:** Теоретикон æрмæг монологон хуызы амонын; фæрстытæм гæсгæ арæзт беседæ; текст аивæй кæсын; фæлтæрæнты æххæсткæнынад.

**Урочы цыд**

**I. Организацион хай.**

**II. Хæдзармæ куыст сбæрæг кæнын.**

**III. Урочы темæйæ куыст.**

**1. Ахуыргæнæг**. Абоны нымæц, куысты хуыз (къласы куыст) æмæ, цы æрмæг ахуыр кæндзыстæм (Фæрсдзырдты дих сæ нысаниуæгмæ гæсгæ), уый уынут фæйнæгыл. Рафыссут сæ уæ тетрæдтæм.

Базонгæ уæм ног дзырдтимæ, бамбарын сын кæнæм сæ нысаниуджытæ. Бакæсæм сæ дзырдбæстыты мидæг (**2-аг фæлтæрæн**). Ис сæ фыссæн тетрæдтæ æмæ фæйнæгыл.

**2. Ног грамматикон темæ бацамонын. Ахуыргæнæг**. Абон сбæрæг кæндзыстæм фæрсдзырдты хуызтæ сæ нысаниуджытæм гæсгæ.

|  |  |  |  |  |  |  |  |
| --- | --- | --- | --- | --- | --- | --- | --- |
| Фæрсдзырдтæ | | | | | | | |
| *архайды хуызы* | *бæрцон* | *къæпхæ-ны* | *афоны* | *бынаты* | *æфсоны* | *нысаны* |
| ***фистæгæй*** *цæуын* | ***дзæвгар*** *фыссын* | ***тынг*** *рæвдз архайын* | ***раджы*** *сыстын* | ***хæрдмæ*** *стæхын* | ***æфсæрмæй*** *ракафын* | ***барæй*** *дзурын* |

**Ахуыргæнæг**. Фæрсдзырдтæ сæ нысаниуæгмæ гæсгæ дих кæнынц цалдæр къордыл:

* **архайды хуызы** фæрсдзырдтæ бæрæг кæнынц, архайд куыд цæуы, цы амалæй, уый. Дзуапп дæттынц фæрстытæн *куыд? куыдæй? цы амалæй?*: *иумæ, иронау, куыддæртæй, афтæмæй, куыдфæнды, комкоммæ, лæгæй-лæгмæ, дургай, уæлбæхæй, фистæгæй, гуырæй-гуырмæ, æнувыдæй, хинымæры, æддæг-мидæг* æ. æнд.;
* **бæрцы** фæрсдзырдтæ бæрæг кæнынц архайды бæрц, дзуапп дæттынц фæрстытæн *цас? цæйбæрц?* Хаст сæм цæуынц ахæм дзырдтæ: *бирæ, дзæвгар, фаг, иу гыццыл, цасдæр, æгæр, иуцасдæр, фылдæр-фылдæр* æ. æнд.;
* **къæпхæны** фæрсдзырдтæ æвдисынц архайды кæнæ æууæлы къæпхæн. Дзуапп дæттынц фæрстытæн *куыд? цас?* Къæпхæны фæрсдзырдтæ сты: *бынтон, уæлдай, хæрз, иууыл, тынг, иттæг, тыхджын, бынтондæр, диссаджы, æгæр, мæлæты, хъæбæр, зыбыты, бонæй-бонмæ* æ.æнд.: *диссаджы хæлар цард, æгæр уарзын, тынг рæвдз архайын, зыбыты иунæг лæппу* æ. æнд*.*;
* **афоны** фæрсдзырдтæ бæрæг кæнынц архайд кæд æмæ кæдæй нырмæ цæуы, йе та, кæд фæуыдзæнис, уый. Дзуапп дæттынц фæрстытæн *кæд? кæдæй? кæдæй нырмæ? кæдмæ? кæды онг?: абон, иу хатт, никæд, асæрды, рагæй, райсомæй изæрмæ, дысонæй нырмæ, уæды (онг), мыггагæй-мыггагмæ, исдугмæ, рагæй нырмæ, уыйиннæабон, æндæраз, зымæгон, сæрд-сæрддæргъы, бон-изæрмæ, æрвылмæй* æ. æнд.;
* **бынаты** фæрсдзырдтæ бæрæг кæнынц, архайд кæм цæуы, кæм райдайы æмæ фæвæййы, уый, стæй, архайд кæцырдæм арæзт у. Дзуапп дæттынц фæрстытæн *кæм? кæцæй? кæцырдыгæй? чердыгæй? кæцырдæм? кæдæм? кæуылты?*: *ам, уæлæ, кæмдæрты, дард, бæрзонд, бынæй, кæдæм, хæрдмæ, хæстæгмæ, галиуæрдыгæй, кæцæй, æндæрæрдæм, рахизæрдыгæй, исчердæм, фæстæты, бынты, кæуылдæрты, ууылты* æ. æнд.;
* **æфсоны** фæрсдзырдтæ бæрæг кæнынц архайды æфсон. Дзуапп дæттынц фарстæн *цæмæн?*: *уымæн, адæргæй, æнæбары, рæстæй, цæмæндæр, æнæхъуаджы, мæнгæй, хуымæтæджы, æфсæрмæй, дзæгъæлы* æ. æнд.;
* **нысаны** фæрсдзырдтæ бæрæг кæнынц архайды нысан. Дзуапп дæттынц фæрстытæн *цæмæ? цæмæн? цæй тыххæй?* Нысаны фæрсдзырдтæ сты: *барæй, фыдæнæн, барвæндæй, фыддæрагæн, уымæн, цæмæн.*

**Ахуыргæнæг**. Ахуырдзаутæ, æрхъуыды кæнут фæрсдзырдтимæ фæйнæ дыууæ хъуыдыйады.

**Ахуыргæнæг**. Нæ ног зонындзинæдтæй спайда кæнæм æмæ сæххæст кæнæм **3-аг фæлтæрæн**.

* *Зымæг куы æрцæуы, артмæ бадын* ***уæд*** *хъæуы*. Зымæджы уазалты буар хъарм фæагуры, уымæ гæсгæ алчи йæ хæдзар бахъарм кæныныл фæархайы. Уалдзæджы дæр, сæрды дæр пецы фарсмæ бадынæн рæстæг, уымæн æмæ хъуыдис зæххы куыстытæ кæнын. Зымæг та уыдис улæфты рæстæг. Æвæццæгæн, æмбисонд дæр уый тыххæй сæвзæрдис. *Уæд* – афоны фæрсдзырд.
* *Зымæгон фæндагыл* ***рагацау*** *цæуын хъæуы*. Зымæгон бон цыбыр у, тагъд æрталынг вæййы. (*Рагацау* – афоны фæрсдзырд)
* *Симгæ та афтæ* ***аив*** *кодта, æмæ йæм адæм кæрæдзийы сæрты кастысты*. Æвæццæгæн, тынг рæсугъд кафыдис, æмæ йæм адæм цымыдисæй кастысты. *Аив* – архайды хуызы фæрсдзырд.
* *Мит* ***тынгæй-тынгдæр*** *уары, тымыгъ къуыззиттæй хъазы*. Митуарды бæрц фылдæрæй-фылдæр кæны, дымгæ дымы, йæ уынæр у къуыззитты хуызæн. *Тынгæй-тынгдæр* – архайды хуызы фæрсдзырд.
* ***Рæстæгæй-рæстæгмæ*** *бæлæсты урс къалиутæй æрмæфтауы бæрц мит ратæхы*. Зымæджы бæлæсты къалиутæй дымгæ мит фæхæссы иугæндзон нæ, фæлæ куы радымы, уæд. *Рæстæгæй-рæстæгмæ* – афоны фæрсдзырд.
* «***Ныр*** *ын цы кæнæм?* ***Ардыгæй*** *хъæумæ иу километр æмæ æрдæг цæуын хъæуы…*» *Ныр* – афоны фæрсдзырд; *ардыгæй* – бынаты фæрсдзырд.
* *Зымæг* ***бынтон*** *æнæсагъæс нæу*. Кæд зымæгон зæхкусæг адæм фылдæр улæфгæ фæкæнынц, уæддæр сæ цавæрдæр хъуыддæгтæ вæййы. *Бынтон –* къæпхæны фæрсдзырд.
* *Ацы зымæгон бон мæ* ***цæмæдæр гæсгæ*** *мæ хъуыдытæ сæрды балæууын кодтой*. Зымæгон бон зæрдыл æрлæууыдысты цавæрдæр сæрдыгон бонтæ. *Цæмæдæр гæсгæ* – æфсоны фæрсдзырд.
* ***Æрдæбонсарæй*** *мын* ***фырмæстæй*** *мæ алыварс акæсыны фадат нæ фæци*. Цасдæр рæстæг уыдис тынг мæсты, æппындæр æм никæй уынын цыдис. *Æрдæбонсарæй* – афоны фæрсдзырд; *фырмæстæй* – æфсоны фæрсдзырд.

**Ахуыргæнæг**. Дарддæр, цæмæй нæ куыст рæвдздæр цæуа æмæ æнтыстджынæй нæ ныхасы рæзтыл бакусæм, уый тыххæй сбæлвырд кæнæм дзырдтæ æмæ дзырдбæстыты нысаниуджытæ. Ссарут сæм синонимтæ дæр. Спайда кæнут дзырдуæттæй (**4-æм фæлтæрæн**).

*Рæхснæг* – хæрзуынд, аив. Рæхснæг тала.

*Аив* – рæсугъд, зæрдæмæдзæугæ. Аив фæлыст.

*Æрдуз* – хъæды астæу кæнæ хъæдæй ратонгæ чысыл фæзгонд, уыгæрдæн. Æрдузы зайæгойтæ.

*Сæрддон-сæрддæргъы* – ома æнæхъæн сæрды дæргъы. Сæрддон-сæрддæргъы сывæллæттимæ хъазыдис.

*Зæрдæ бахъарм* – фæсур ис, бавзæр ис. Цыбыр рæстгæмæ цæстытæ батар вæййынц, адæймаг ницыуал фембары. Чызджы зæрдæ бахъарм ис.

*Авгын тымбылæг* – авгæй конд тымбылæг, Ногбоны зазбæласыл сауындзынц ахæм тымбылæгтæ-хъазæнтæ. Алыхуызон авгын тымбылæгтæ.

*Хъеллау кæнын* – æнкъуысын. Бæласы къалиутæ хъеллау кодта.

*Миты хъæпæн* – миты æнгом, хæмпус къуымбилы хуызæн æмбæрзæн бæласы къалиутыл. Миты бæзджын хъæпæнтæ бæласы къалиутыл.

**3. Текстимæ куыст**. Ахуыргæнæг æмæ ахуырдзаутæ кæсынц текст (**5-æм фæлтæрæн**), раздæр – нысаны онг. Ам ахуырдзаутæ дзурынц, уыдонмæ гæсгæ цавæр цаутæ уыдзæнис дарддæр. Йæ аразæг хæйттæ: сæргонд (*Ног азы размæ чи ’рцыд, ахæм æцæг хабар*), райдайæн (*Хъæдгæсы хæдзармæ хæстæг хъæды зади Зазбæласы тала. Дардæй йæм кастысты стыр нæзытæ æмæ зазтæ æмæ йæ рæсугъддзинадмæ кæсынæй не ’фсæстысты, уымæн æмæ уыди тынг аив æмæ рæхснæг*), хъусынгæнæн хай (*райдайæнæй кæроны онг*), кæрон (*Ацы хабар æрцыдис тынг бирæ азты размæ. Хъæдгæсы сывæллæттæ схъомыл сты æмæ цæрынц горæты. Хъæды æрдузы астæу ног хъæдгæсы хæдзары бакомкоммæ хæрдмæ фæцыд бæрзонд рæхснæг Зазбæлас æмæ алы Ног аз дæр æрымысы йæ сабидуг*…).

Тексты мидис бамбарынæн æмæ ныхасыхъæды рæзтæн æххуыс уыдзæнис **6-æм** æмæ **7-æм фæлтæрæнтæ**. Текстæн æрхъуыды кæнæн ис ахæм сæргонд: «Ногбоны аргъау», «Зазбæласы таурæгъ» æ.а.д.

Текст адих кæнæн ис 7 хайыл.

1. Рæхснæг тала хъæдгæсы хæдзармæ хæстæг æрдузы.
2. Тæрхъус æмæ Зазбæласы хæлардзинад.
3. Гæркъæраг æм Зазбæласы ныхас.
4. Зазбæласы сагъæстæ.
5. Зæронд азы фæстаг боны цаутæ.
6. Зазбæласы дис.
7. Зазбæласы хъысмæт бирæ азты фæстæ.

**8-æм фæлтæрæн**. Ахуырдзаутæ сæ зæрдыл æрлæууын кæндзысты монологон æмæ диалогон ныхасы тыххæй æмбарынæдтæ. (Рагацау бацæттæ кæнын таблицæ)

|  |  |
| --- | --- |
| ***НЫХАС*** | |
| ***монологон*** | ***диалогон*** |
| *Ацы хабар æрцыдис тынг бирæ азты размæ. Хъæдгæсы сывæллæттæ схъомыл сты æмæ цæрынц горæты. Хъæды æрдузы астæу ног хъæдгæсы хæдзары бакомкоммæ хæрдмæ фæцыд бæрзонд рæхснæг Зазбæлас æмæ алы Ног аз дæр æрымысы йæ сабидуг.* | * *Кæд æрцыдис ацы хабар?* * *Ацы хабар æрцыдис тынг бирæ азты размæ. Хъæдгæсы сывæллæттæ схъомыл сты.* * *Æмæ кæм сты ныр хъæдгæсы сывæллæттæ?* * *Цæрынц горæты.* * *Æмæ уæд Зазбæласы хъысмæт та куыд рауад?* * *Хъæды æрдузы астæу ног хъæдгæсы хæдзары бакомкоммæ хæрдмæ фæцыд бæрзонд рæхснæг Зазбæлас æмæ алы Ног аз дæр æрымысы йæ сабидуг.* |

Ахуырдзаутæ дзуапп раттыны фæстæ тексты хъуамæ ссарой диалог æмæ йæ бакæсой аивæй.

*– Ма мæ хъеллау кæн! – сабыр хъæлæсæй йæм дзуры Зазбæлас. – Мæ цъупп мын асæтдзынæ.*

*– Æмæ дæ цъуппæй цы кæныс? – бафарста йæ Гæркъæраг. – Уæддæр дæ калгæ кæндзысты!*

*– Чи мæ калдзæн? Цæмæн? – бафарста Зазбæлас.*

*– Кæй хъæуай, уый дæ калдзæн, æндæр чи?! Æви Ног азы размæ адæм хъæдмæ дæ хуызæн талатæ калынмæ кæй фæцæуынц, уый нæ зоныс? Дæу агурын дæр нæ бахъæудзæнис: æрдузы астæу æрзадтæ æмæ дардмæ дæр зыныс.*

**9-æм фæлтæрæн**. Бæрæггонд дзырдтæ æмæ дзырдбæстытæ хъæуы баивын сæ синонимтæй: *дзедзырой кæнын – хъеллау кæнын, æнкъуысын, уигъын; хъеллау кæн – дзедзырой кæн, æнкъус, уигъ; сабыр (хъæлæсæй) – ныллæг (хъæлæсæй), сусæгæй; (Ног азы) размæ – агъоммæ; (йæ) цурмæ – (йæ) размæ; ныууыгъта – нынкъуыста, нызмæлын кодта; йе 'муд куы 'рцыд – йæхимæ куы 'рцыд, йæхи куы 'рымбæрста; фырдисæй фæцæймард – тынг дис кодта; æрхъуыды кодтай – æрымысыдтæ, дæ зæрды æрыфтыдис; схъомыл сты – сыстыр сты, байрæзтысты*.

**Ахуыргæнæг**. Фæлтæрæны нысангонд дзырдтæн скæнут хъæугæ æвзæрстытæ.

*Æрбатахт***3** – мивдисæг, *æрбатæхын*, хуымæтæг, æххæст хуыз, æдзæугæ, æргомон здæхæн, ивгъуыд афон, иууон нымæц, 3-аг цæсгом, хъуыдыйады мидæг у зæгъинаг.

*Абадт***1** – а - бадт, дзырды ис 2 уæнджы, цавд хауы фыццаг уæнгыл.

А – [а], тыхджын хъæлæсон, цавдон.

Б – [б], зылангон æмхъæлæсон.

А – [а], тыхджын хъæлæсон.

Дт – [т], æзылангон æмхъæлæсон. **Над *т* сделать черточку.**

Дзырды æдæппæтæй ис 5 дамгъæйы, 4 мыры.

*Хъæдмæ***2** – хъæд - мæ, арæзтон хауæны кæрон -мæ, хъæд- – бындур, хъæд- – уидаг.

Ахуырдзауты миддунейы хъæздыгдзинад сбæлвырд кæнынæн æххуыс у **10-æм фæлтæрæн**. Ахуырдзаутæ дзурынц сæ хъуыдытæ, хъæдгæс Зазбæлас кæй нæ акалдта, уый раст у æви нæ, уый тыххæй.

**4. Ахуыргæнæг**. Абоны ахуыры мах базыдтам, куыд дих кæнынц фæрсдзырдтæ сæ нысаниуæгмæ гæсгæ, цавæр фæрстытæн дзуапп дæттынц. Фæрсдзырдтæй арæх пайда кæнмæ нæ ныхасы, спайда дзы кодтам, Зазбæласы тыххæй таурæгъ кæсгæйæ дæр. Нæ зонындзинæдтæ бафидар кæнæм **11-æм фæлтæрæнæй**.

Текстæй рафыссæн ис ахæм дзырдбæстытæ фæрсдзырдтимæ: дардæй кастысты: *кастысты (кæцæй?) дардæй – бынаты фæрсдз.; иунæгæй царди: царди (куыд?) иунæгæй – архайды хуызы фæрсдз.; бирæ нæма цыд: нæма цыд (цас?) бирæ – бæрцон фæрсдз.; никуы хуыдта: хуыдта (кæд?) никуы – афоны фæрсдз.; кæцæйдæр æрбатахт: æрбатахт (кæцæй?) кæцæйдæр – бынаты фæрсдз.; дыууæрдæм дзедзырой кæнын райдыдта: дзедзырой кæнын райдыдта (куыд?) дыууæрдæм – архайды хуызы фæрсдз.; дардмæ зыныс: зыныс (куыд?) дардмæ – архайды хуызы фæрсдз.; сæрддон-сæрддæргъы сагъæс кодта; сагъæс кодта (кæд?) сæрддон-сæрддæргъы – афоны фæрсдз.; абон куы аирвæзин: аирвæзин (кæд?) абон – афоны фæрсдз.; уалынмæ куы æрбацæйцæуид: куы æрбацæйцæуид (кæд?) уалынмæ – афоны фæрсдз.; тынг цин кодта: цин кодта (куыд?) тынг – къæпхæны фæрсдз.; алырдыгæй уыди фæлыст: уыди фæлыст (кæм?) алырдыгæй – бынаты фæрсдз.; хорз æрхъуыды кодтай: æрхъуыды кодтай (куыд?) хорз – архайды хуызы фæрсдз.; хæрдмæ фæцыд: фæцыд (кæдæм?) хæрдмæ – бынаты фæрсдз*.

**IV. Ахуырæн хатдзæгтæ скæнын æмæ хæдзармæ хæстæ раттын.** **Ахуыргæнæг**. Абоны ахуыры мах арфдæр æркастыстæм фæрсдзырды нысаниуæгмæ, базыдтам, цавæр къордтыл дих кæнынц, уыдон; федтам, цавæр ахадындзинад ис фæрсдзырдтæн нæ ныхасы мидæг, уыимæ æвдисæн уыдыстæм, ног азы размæ цы æцæг хабар æрцыдис, уымæн. Хæдзары сæххæст кæндзыстут **12-æм** (ныхасыхъæды райрæзтимæ баст куыст) æмæ **13-æм фæлтæрæнтæ**.

*Мит уары. Куы – фæрсмæ (бынаты), куы – уырдыгмæ (бынаты). Йæ фæндагамонæг дымгæ у. Кæцырдæм (бынаты) æй ахоны, уыцырдæм (бынаты) азилы. Йæхи бар куы аззайы, уæд йæ хæмпус тъыфылтæ æмуырдыг (архайды хуызы) фæраст вæййынц æмæ гæлæбутау æнæ уынæрæй се 'мбæлтты фарсмæ æрбадынц.*

*Митмæ хъулон митæ нæй. Алкæмæ дæр* ***æмхуызон*** *цæстæй кæсы. Зæххы алы гæппæлмæ дæр* ***æмхуызон*** *(архайды хуызы) уары йæхи. Уæдæ йæ ахорæнæй дæр никæй зæрдæхудты цæуы. Цæуылдæриддæр амбæлы, уый урс-урсид хуыз райсы.*

*Мит уары. Æнæ уынæрæй. Æнæ сыбырттæй. Æрдзмæ уый хорз кæсы (амад номон зæгъинаджы хай) æмæ йæм кæсыныл фæцис. (Дзасохты Музафер)*

Бæрæггонд дзырдтæ сты омонимтæ: *æмхуызон* (миногон)цæстæй кæсы,  *æмхуызон*(архайды хуызы фæрсдзырд)уары йæхи.

Тексты не 'мбæлынц фæрсдзырдтæ: бæрцон (*Бирæ* дзурын хорзæ нæу), къæпхæны (*Тынг* рæвдз архайы йæ куысы мидæг), афоны (*Фæстæдæр* нæм уазджытæ уыдзæнис), æфсоны (*Æнæхъуаджы* кæрæдзи ма æфхæрут), нысаны (*Фыдæнæн* дуæрттæ хоста).

**17.Номивджыты æххæст формæтæ баивут цыбыр формæтæй.**

Æз (дын) лæвар æрбахастон, ды та (мын) бузныг дæр нæ загътай.

Знон (уæ) абæрæг кодтон.

(Сæ) мады (сын) хорз зонын.

Хъæумæ (йемæ) ацæуон?

Изæрæй ма (нæм) телефонæй æрбадзур

**Бартæ æмæ сæрибардзинад лæвар ничи никæмæн кæны, стох кæнын сыл хъæуы»**

*Николо Макиавелли*

**Размæ чи нæ цæуы, уый фæстæмæ цæуы, уæлахизмæ чи нæ бæллы, уый састы бынаты баззайы.**

*Фрэнсис Бэкон*

**Культурæ дæр адæймаджы хъæуы, хæринаг æй куыд хъæуы, афтæ.**

*Фёдор Достоевский*

**Фысджытæ сты размæцыды «салдæттæ».**

*Виктор Гюго*

***VII.Грамматикон æрмæгыл куыст:*** бамбарын кæнын комкоммæ ныхас æмæ фæрссаг ныхасы хицæндзинад.

**4-æм** фæлтæрæн. Комкоммæ ныхас баивын фæрссаг ныхасæй.

Зæгъæм: *Анахарсис дзырдта, зæгъгæ, дæ къонайæн кад кæн. Анахарсис дзырдта, хи къонайæн кад кæнын кæй хъæуы, уый тыххæй. Анахарсис дзырдта, дæ къонайæн, дам, кад кæн.*